C 15/40
SL
Uradni list Evropske unije
12.1.2022
sreda, 19. maj 2021
54. poudarja, da je treba opredeliti primere dobre prakse pri uporabi tehnologij umetne inteligence za varstvo in večjo dostopnost kulturne dediščine, zlasti za invalide, in jih deliti med kulturnimi mrežami po vsej Uniji, hkrati pa spodbujati raziskave o različnih vrstah uporabe umetne inteligence za promocijo vrednosti ter spodbujanje dostopnosti in ohranjanja kulturne dediščine; poziva Komisijo in države članice, naj promovirajo priložnosti, ki jih ponuja uporaba umetne inteligence v kulturnem in ustvarjalnem sektorju; 55. poudarja, da se lahko tehnologije umetne inteligence uporabijo tudi za spremljanje nedovoljene trgovine s kulturnimi dobrinami in uničevanja kulturne lastnine, hkrati pa podpirajo zbiranje podatkov za sanacijo in obnovo snovne in nesnovne kulturne dediščine; zlasti ugotavlja, da lahko razvoj, uvajanje in uporaba umetne inteligence v postopkih carinskih pregledov prispevajo k preprečevanju nezakonite trgovine s kulturno dediščino, zlasti kot dopolnilo sistemom, ki carinskim organom omogočajo, da prizadevanja in sredstva usmerijo v predmete, ki pomenijo največje tveganje; 56. ugotavlja, da bi lahko bila umetna inteligenca koristna za raziskovalni sektor, na primer prek vloge, ki jo lahko ima napovedna analitika pri natančnejšem uravnavanju analize podatkov, na primer za pridobivanje in pretok kulturnih dobrin; poudarja, da mora Unija povečati naložbe in spodbujati partnerstva med industrijo in akademskim svetom, da bo okrepila raziskovalno odličnost na evropski ravni; 57. želi spomniti, da je lahko umetna inteligenca revolucionarno orodje za spodbujanje kulturnega turizma, in poudarja njen velik potencial pri napovedovanju turističnih tokov, kar bi lahko pomagalo mestom, ki se spoprijemajo s čezmernim turizmom;
Kulturni in ustvarjalni sektor in panoge 58. obžaluje, da kultura ni med prednostnimi nalogami, opredeljenimi v možnostih politike in priporočilih o umetni inteligenci na ravni Unije, zlasti v beli knjigi Komisije z dne 19. februarja 2020 o umetni inteligenci; poziva k reviziji teh priporočil, da bi kulturo uvrstili med prednostne naloge politike na področju umetne inteligence na ravni Unije; poziva Komisijo in države članice, naj obravnavajo potencial tehnologij umetne inteligence v kulturnem in ustvarjalnem sektorju in panogah ter naj izkoristijo načrt za okrevanje NextGenerationEU za digitalizacijo tega sektorja, da se bo prilagodil novim oblikam potrošnje v 21. stoletju; 59. opozarja, da je umetna inteligenca dosegla tudi kulturni in ustvarjalni sektor in panoge, saj omogoča avtomatizirano ustvarjanje besedil, videoposnetkov in skladb; poudarja, da tudi ustvarjalci in kulturniki potrebujejo primerno digitalno znanje in spretnosti ter kompetence, da bi lahko uporabljali umetno inteligenco in druge digitalne tehnologije; poziva Komisijo in države članice, naj z znanstvenimi in raziskovalnimi sredstvi bolj spodbujajo možnosti uporabe umetne inteligence v kulturnem in ustvarjalnem sektorju in panogah ter ustanovijo centre digitalne ustvarjalnosti, v katerih bodo lahko ustvarjalci in kulturniki razvijali aplikacije umetne inteligence, se učili, kako jih uporabljati in kako uporabljati druge tehnologije, ter jih preizkušali; 60. priznava, da bi lahko tehnologije umetne inteligence še povečale naraščajoče število delovnih mest v kulturnem in ustvarjalnem sektorju in panogah, ki bi jih omogočil večji dostop do teh tehnologij; zato poudarja pomen spodbujanja digitalne pismenosti v teh sektorjih in panogah, da bi te tehnologije zanje postale bolj vključujoče, uporabne, sposobne učenja in interaktivne; 61. poudarja, da je interakcija med umetno inteligenco ter kulturnim in ustvarjalnim sektorjem kompleksna ter da je potrebna poglobljena ocena; pozdravlja poročilo Komisije iz novembra 2020 o trendih in razvoju umetne inteligence ter izzivih za okvir pravic intelektualne lastnine in študijo o avtorskih pravicah in novih tehnologijah ter o upravljanju podatkov o avtorskih pravicah in umetni inteligenci; poudarja, da je treba pojasniti pogoje uporabe avtorsko zaščitene vsebine (slike, glasba, filmi, podatkovne zbirke itd.) kot vhodnih podatkov ter v kulturnem ustvarjanju in avdiovizualni produkciji, ne glede na to, ali jo ustvarijo ljudje s pomočjo umetne inteligence ali jo samostojno ustvarijo tehnologije umetne inteligence; poziva Komisijo, naj preuči vpliv umetne inteligence na evropski ustvarjalni sektor; ponovno poudarja pomen evropskih podatkov in pozdravlja izjave Komisije v zvezi s tem, pa tudi to, da je umetno inteligenco in sorodne tehnologije uvrstila med svoje najpomembnejše naloge; 62. poudarja, da je treba na ravni Unije določiti skladno vizijo za tehnologije umetne inteligence na področju kulturnega in ustvarjalnega sektorja in panogah; poziva države članice, naj se v svojih nacionalnih strategijah na področju umetne inteligence bolj osredotočijo na kulturo, da bodo kulturni in ustvarjalni sektor in panoge sprejeli inovacije ter ostali konkurenčni in da se bo v novem digitalnem okviru na ravni Unije zaščitila in spodbujala kulturna raznolikost;